**Информационен бюлетин на Съвета по международни счетоводни стандарти (IASB) - януари 2023 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [24–26 януари 2023](https://www.ifrs.org/content/ifrs/home/news-and-events/calendar/2023/january/international-accounting-standards-board.html) г.

**Съдържание**

**Изследователска работа и изготвяне и въвеждане на стандарти**

* [Метод на собствения капитал (Документ по програмата 13)](https://www.ifrs.org/news-and-events/updates/iasb/2023/iasb-update-january-2023/#1)
* [Бизнес комбинации—оповестявания, репутация и обезценка (Документ по програмата 18)](https://www.ifrs.org/news-and-events/updates/iasb/2023/iasb-update-january-2023/#2)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2023/iasb-update-january-2023/#3)
* [Инициатива за оповестяване—дъщерни предприятия без публична отчетност: оповестявания (Документ по програмата 31)](https://www.ifrs.org/news-and-events/updates/iasb/2023/iasb-update-january-2023/#4)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2023/iasb-update-january-2023/#5)
* [Споразумения за финансиране на доставчици: преход, дата на влизане в сила и надлежна процедура (Документ по програмата 12A)](https://www.ifrs.org/news-and-events/updates/iasb/2023/iasb-update-january-2023/#6)
* [Актуална информация от КРМСФО - ноември 2022 г. (Документ по програмата 12Б)](https://www.ifrs.org/news-and-events/updates/iasb/2023/iasb-update-january-2023/#7)

**Таксономия**

* [Актуализация на счетоводната МСФО таксономия—изменения в МСФО 16 и МСС 1 (Документ по програмата 25)](https://www.ifrs.org/news-and-events/updates/iasb/2023/iasb-update-january-2023/" \l "8)

**Изследователска работа и изготвяне и въвеждане на стандарти**

**Метод на собствения капитал (Документ по програмата 13)**

На 24 януари 2023 г. IASB проведе заседание, за да продължи обсъждането на четири алтернативи, които да отговорят на въпроса във връзка с прилагането по проекта относно метода на собствения капитал: „как инвеститорът следва да признава печалби и загуби, които произтичат от продажбата на дъщерно предприятие на негово асоциирано предприятие, прилагайки изискванията в МСФО 10 *Консолидирани финансови отчети* и МСС 28 *Инвестиции в асоциирани и съвместни предприятия*?“

От IASB не бе поискано да взема каквито и да е решения.

***Следващ етап***

IASB поиска от екипа да продължи да проучва две от алтернативите, разгледани в Документа по програмата за отговор на въпроса във връзка с прилагането, и да изготви документ за вземане на решение, който да бъде разгледан.

**Бизнес комбинации—оповестявания, репутация и обезценка (Документ по програмата 18)**

На 24 януари 2023 г. IASB проведе заседание, за да обсъди проекта си, посветен на бизнес комбинации— оповестявания, репутация и обезценка. По-специално, IASB обсъди:

* изключение от изискванията за оповестяване; и
* оповестяванията, отнасящи се до синергията, очаквана от бизнес комбинацията.

***Изключение от изискванията за оповестяване* (Документ по програмата 18A)**

През септември 2022 г. IASB реши в порядък на работна хипотеза да предложи изключение от оповестяването на определена информация относно бизнес комбинации при конкретни обстоятелства.

На заседанието си през януари 2023 г. IASB реши в порядък на работна хипотеза да предложи принцип, който предприятието да прилага, когато използва предложеното освобождаване от изискванията. На предприятието, което прилага този принцип, ще бъде разрешено да използва освобождаването от изискванията да оповести конкретна информация, която може да се очаква да навреди сериозно на някоя от целите на предприятието по отношение на бизнес комбинацията.

Всичките дванадесет членове на IASB изразиха съгласие с това решение.

За да помогне на предприятията да прилагат това изключение, IASB реши в порядък на работна хипотеза да предложи насоки за прилагане. Тези насоки за прилагане ще изискват предприятието:

1. да разгледа определени фактори, включително ефекта от оповестяване на информацията и наличието на информацията при определяне дали изключението е приложимо.
2. да прецени дали е възможно да оповести информацията на достатъчно обобщено ниво, за да разреши опасенията, като същевременно удовлетвори целите на изискванията за оповестяване.
3. да оповести, по отношение на всяка информация, за която предприятието е приложило изключението, че предприятието е приложило такова освобождаване от изискванията и причините да направи това по отношение на конкретната информация.
4. да оцени повторно към всеки отчетен период дали прилагането на изключението спрямо конкретната информация продължава да бъде правомерно. Ако вече не е правомерно да се прилага изключението, от предприятието ще се изисква да оповести конкретната информация, която преди това е била обект на изключението. От предприятието ще се изисква да извършва повторното оценяване в рамките на такъв период, в който от предприятието би се изисквало да оповестява информация относно последвалите резултати от бизнес комбинацията.

Единадесет от дванадесетте членове на IASB изразиха съгласие с това решение.

IASB реши в порядък на работна хипотеза:

1. да изисква предприятието да оповестява изложение на качествена информация относно това дали действителните резултати от бизнес комбинацията в последвали периоди са отговорили на целта на предприятието по отношение на бизнес комбинацията; и
2. да позволи на предприятието да прилага изключението, договорено на това заседание, по отношение на това изложение на качествена информация.

Девет от дванадесетте членове на IASB изразиха съгласие с това решение.

***Очаквана синергия* (Документ по програмата 18Б)**

През септември 2022 г. IASB реши в порядък на работна хипотеза да предложи към МСФО 3 *Бизнес комбинации*  да се добави изискване предприятието да оповестява в отчетния период, в който се осъществява бизнес комбинацията, количествена информация относно очакваната от бизнес комбинацията синергия.

На заседанието си през януари 2023 г. IASB реши в порядък на работна хипотеза да изисква предприятието:

1. да оповестява количествена информация относно очакваната синергия по категории (например, синергия по отношение на общите приходи, синергия по отношение на общите разходи и обща сума по отношение на всеки друг вид синергия).
2. да прецени, по отношение на всеки един случай, в който оповестяването на общите суми по категории би отговорило на условията за прилагане на освобождаване от изискванията, дали оповестяването на общ сбор за всички категории би могло да отстрани причината за прилагане на изключението по отношението на общата сума по категории и ако това е така – да оповести общия сбор за всички категории.
3. да опише синергията като конкретизира всяка категория от очакваната синергия.
4. да оповести кога ползите, очаквани от синергията, се очаква да започват и колко време ще продължат. Това оповестяване ще изисква предприятието да идентифицира дали се очаква синергията да бъде с определен срок или безсрочна.

Всичките дванадесет членове на IASB изразиха съгласие с това решение.

***Следващи етапи***

IASB ще вземе неокончателни решения по въпроси, включително:

1. изясняване на други аспекти от пакета с изисквания за оповестяване по отношение на бизнес комбинациите;
2. опростяване прилагането на теста за обезценка в МСС 36 *Обезценка на активи*; и
3. подобряване ефективността на теста за обезценка на генериращи парични потоци единици, съдържащи репутация.

След като IASB вземе неокончателните решения по всички аспекти на проекта, Съветът ще разгледа въпроса дали пакетът с решения отговаря на целта на проекта и дали ще публикува проект за обсъждане, в който да изложи предложенията си.

**Основни финансови отчети (Документ по програмата 21)**

На 25 и 26 януари 2023 г. IASB проведе заседание, за да обсъди обратната информация от целенасочени информационни кампании и следващите етапи (Документ по програмата 21A). IASB подложи на повторно разискване и предложенията, съдържащи се в Проекта за обсъждане *Общо представяне и оповестявания,* отнасящи се до:

* общите изисквания относно дезагрегирането (Документи по програмата 21Б–21Г);
* друг всеобхватен доход (Документ по програмата 21Д); и
* отчет за паричните потоци—получени лихви и класификация по отношение на предприятия с конкретно посочени основни бизнес дейности (Документ по програмата 21Е).

***Обратна информация от целенасочени информационни кампании и следващите етапи* (Документ по програмата 21A)**

IASB обсъди обратната информация от неотдавнашните целенасочени информационни кампании във връзка с неокончателните си решения по време на повторните разисквания на Проекта за обсъждане *Общо представяне и оповестявания*.

Като резултат от становищата, получени като обратна информация, IASB реши да добави четири теми към плана си за повторни разисквания:

1. дали Съветът следва да препотвърди своето решение относно класифицирането на приходи и разходи от асоциирани и съвместни предприятия, отчитани счетоводно с помощта на метода на собствения капитал;
2. дали Съветът следва да разработи насоки за прилагане относно класифицирането на приходи и разходи от задбалансови позиции;
3. дали Съветът следва да разработи насоки за включването на разходите за лихви по лизингови задължения в оперативната печалба, ако подлизингът е основна бизнес дейност; и
4. дали Съветът следва да разработи допълнителни насоки за прилагане по отношение на предложената оборима презумпция в дефиницията на оценки на ръководството за резултатите от дейността.

Всичките дванадесет членове на IASB изразиха съгласие с тези решения.

***Общи изисквания за дезагрегиране—взаимовръзка със специфични изисквания за представяне и оповестяване*(Документ по програмата 21Б)**

IASB обсъди въпроса как ще балансира използването на специфични и общи изисквания, така че да бъде подпомогнат в прилагането на последователен подход по отношение на по-нататъшните решения във връзка с проектите.

От IASB не бе поискано да взема каквито и да е решения.

***Общо изискване за дезагрегиране на съществената информация—последствия от неокончателните решения на IASB във връзка със специфичните изисквания за оповестяване* (Документ по програмата 21В)**

IASB реши в порядък на работна хипотеза да добави изключение към общото изискване за дезагрегиране на съществена информация. Изключението ще се прилага по отношение на информация относно естеството на оперативните разходи, включени във функционална позиция на отделен ред в отчета за печалбата или загубата. Специфичните изисквания за оповестяване в счетоводните МСФО стандарти, отнасящи се до оперативните разходи, ще продължат да бъдат приложими. В допълнителен документ IASB ще разгледа въпроса дали следва да разшири изключението, така че то да обхване дезагрегирането на тези изисквани разходи със специфично естество във функционалните позиции на отделни редове, в които те са включени.

Единадесет от дванадесетте членове на IASB изразиха съгласие с това решение.

IASB реши също така в порядък на работна хипотеза да не включва в изключението праг на разходите.

Единадесет от дванадесетте членове на IASB изразиха съгласие с това решение.

***Общи изисквания за дезагрегиране —допълнителни въпроси* (Документ по програмата 21Г)**

IASB реши в порядък на работна хипотеза:

1. да поясни, че от предприятието се изисква да:
   1. описва дезагрегираните суми по ясен и разбираем начин, който няма да подвежда потребителите на финансовите отчети; и
   2. бъде прозрачно по отношение значението на термините, които е използвало и методите, които е приложило по отношение на дезагрегирането.  
      Единадесет от дванадесетте членове на IASB изразиха съгласие с това решение.
2. да добави изискване позициите на отделни редове, които предприятието представя в отчета или отчетите си за финансовите резултати от дейността и отчета за финансовото състояние да бъдат признавани и оценявани в съответствие със счетоводните МСФО стандарти. Всичките дванадесет членове на IASB изразиха съгласие с това решение.
3. да не забранява на предприятието да дезагрегира приходи и разходи в пояснителните приложения към финансовия отчет на компоненти, които не са признати и оценени в съответствие със счетоводните МСФО стандарти. Единадесет от дванадесетте членове на IASB изразиха съгласие с това решение.
4. да разшири предложенията в Проекта за обсъждане, отнасящи се до етикета „друг/други“, така че да изисква предприятието да използва този етикет единствено ако не е в състояние да намери по-смислен етикет:
   1. *по отношение на обобщени разнообразни съществени позиции*—IASB ще изисква предприятието да използва етикет, който да е възможно най-прецизен по отношение вида позиция, за която се отнася сумата „други“, например, „други оперативни разходи“ или „други финансови разходи“.
   2. *по отношение на обобщени разнообразни несъществени позиции* —IASB ще изисква предприятието да вземе под внимание дали обобщената сума е достатъчно голяма, за да накара потребителите на финансовия отчет да поставят под съмнение какво тя включва. Ако случаят е такъв, допълнителната информация относно тази сума е съществена и съответно би била предоставена от предприятието. Всичките дванадесет членове на IASB изразиха съгласие с това решение.
5. да включи като примери за съществена информация относно сумата, описана в точка (г)(ii):
   1. пояснение, че във въпросната сума не са включени съществени позиции. Девет от дванадесетте членове на IASB изразиха съгласие с това решение.
   2. пояснение, че въпросната сума се състои от няколко несвързани помежду си несъществени позиции с индикация за естеството и сумата на най-голямата позиция. Всичките дванадесет членове на IASB изразиха съгласие с това решение.

***Друг всеобхватен доход* (Документ по програмата 21Д)**

IASB реши в порядък на работна хипотеза да оттегли предложението да етикетира повторно двете категории друг всеобхватен доход като:

1. преоценки, отчетени постоянно извън печалбата или загубата; и
2. приходи и разходи, които ще бъдат включени в печалбата или загубата в бъдеще, когато бъдат изпълнени определени условия.

Всичките дванадесет членове на IASB изразиха съгласие с това решение.

**Отчет за паричните потоци—** **получени лихви и класификация по отношение на предприятия с конкретно посочени основни бизнес дейности (Документ по програмата 21Е)**

IASB реши в порядък на работна хипотеза:

1. да потвърди предложението в Проекта за обсъждане да изисква предприятие без конкретно посочена основна бизнес дейност да класифицира в отчета за паричните потоци получените лихви като „парични потоци, произтичащи от инвестиционни дейности“.
2. да потвърди предложенията в Проекта за обсъждане да изисква предприятие с конкретно посочена основна бизнес дейност да класифицира някои парични потоци в рамките на една категория в отчета за паричните потоци (т.е., като парични потоци от оперативна, инвестиционна или финансова дейност). Тези парични потоци са:
   1. получени дивиденти (различни от дивиденти, получени от асоциирани и съвместни предприятия, отчитани счетоводни с помощта на метода на собствения капитал);
   2. платени лихви; и
   3. получени лихви.

Седем от дванадесетте членове на IASB изразиха съгласие с това решение.

***Следващ етап***

IASB ще продължи да разисква предложенията по проекта.

**Инициатива за оповестяване—****дъщерни предприятия без публична отчетност: оповестявания (Документ по програмата 31)**

На 24 януари 2023 г. IASB проведе заседание, за да продължи разискванията на предложенията, съдържащи се в Проекта за обсъждане на Съвета *Дъщерни предприятия без публична отчетност: оповестявания* за разработване на нов счетоводен МСФО стандарт („новият стандарт“).

***Въпроси, свързани с прехода—взаимовръзка между МСФО 1 и стандарта*  (Документ по програмата 31A)**

IASB реши в порядък на работна хипотеза да продължи с предложенията си за включване в новия стандарт:

1. ограничени изисквания за оповестяване по отношение на МСФО 1 *Прилагане за първи път на Международните стандарти за финансово отчитане*; и
2. обяснение за взаимовръзката между МСФО 1 и новия стандарт, съгласно изложеното в параграфи 12–14 на Проекта за обсъждане.

Всичките дванадесет членове на IASB изразиха съгласие с това решение.

***Въпроси, свързани с прехода —промени в счетоводните политики* (Документ по програмата 31Б)**

IASB реши в порядък на работна хипотеза да поясни в новия стандарт, че отговарящо на условията дъщерно предприятие, което (i) избере да прилага новия стандарт, (ii) отмени избор да прилага новия стандарт или (iii) не отговаря вече на условията да прилага новия стандарт:

1. не прилага изискванията в МСС 8 *Счетоводна политика, промени в счетоводните приблизителни оценки и грешки*по отношение на промени в счетоводните политики; и
2. от предприятието не се изисква да представя трети отчет за финансовото състояние (т.е., втори сравнителен отчет за финансовото състояние) към началото на най-ранния представен период.

Всичките дванадесет членове на IASB изразиха съгласие с това решение.

***Поддържане на стандарт* (Документ по програмата 31В)**

IASB потвърди своето предложение да разгледа изменения в новия стандарт по същото време, когато публикува проект за обсъждане за нов или изменен счетоводен стандарт.

Всичките дванадесет членове на IASB изразиха съгласие с това решение.

***Следващ етап***

IASB ще продължи обсъждането на обратната информация във връзка с Проекта за обсъждане.

**Поддържане и последователно прилагане**

**Поддържане и последователно прилагане (Документ по програмата 12)**

На 25 януари 2023 г. IASB проведе заседание, за да обсъди проекта, посветен на споразумения за финансиране на доставчици и да бъде запознат с актуална информация относно проведеното през ноември 2022 г. заседание на Комитета по разясненията на МСФО („Комитета“).

**Споразумения за финансиране на доставчици: преход, дата на влизане в сила и надлежна процедура (Документ по програмата 12A)**

IASB обсъди датата на влизане в сила и изискванията при преход на предложените от Съвета изменения в МСС 7 *Отчет за паричните потоци* и МСФО 7 *Финансови инструменти: оповестяване*, които биха добавили изисквания за оповестяване по отношение на споразуменията на предприятието за финансиране на доставчици.

IASB отложи решението относно датата на влизане в сила и изискванията при преход на измененията. IASB ще вземе това решение след като обсъди допълнителен анализ на получените като обратна информация становища по тази тема.

***Следващ етап***

IASB очаква да обсъди тази тема на следващото си заседание.

**Актуална информация от КРМСФО - ноември 2022 г. (Документ по програмата 12Б)**

IASB бе запознат с актуална информация относно проведеното през ноември 2022 г. заседание на Комитета. Подробности за това заседание са публикувани в [Бюлетин с актуална информация от КРМСФО - ноември 2022](https://www.ifrs.org/content/ifrs/home/news-and-events/updates/ifric/2022/ifric-update-november-2022.html) г.

От IASB не бе поискано да взема каквито и да е решения.

**Таксономия**

**Актуализация на счетоводната МСФО таксономия—изменения в МСФО 16 и МСС 1 (Документ по програмата 25)**

На 25 януари 2023 г. IASB проведе заседание и разгледа:

* обратна информация по предложената актуализация на МСФО таксономията по отношение на
  + *лизингов пасив при продажба и обратен лизинг*, което изменя МСФО 16 *Лизинг*; и
  + *нетекущи пасиви с договорни клаузи*, което изменя МСС 1 *Представяне на финансови отчети*.
* следващите етапи за финализиране на актуализацията на МСФО таксономията.

От IASB не бе поискано да взема каквито и да е решения.

***Следващи етапи***

IASB ще пристъпи към процеса по гласуване и очаква да издаде счетоводната МСФО таксономия 2022 г.—Актуализация 2*Лизингов пасив при продажба и обратен лизинг*и*Нетекущи пасиви с договорни клаузи* през първото тримесечие на 2023 г.